Kedves jelentkezők!

Azoknak, akiknek a pontszáma nem érte el a kollégiumi elhelyezéshez szükséges 22 pontot, két lehetőségük van:

* a határozat kézhezvételétől számított 15 napon belül élhetnek a fellebbezés lehetőségével,
* vagy jelentkezhetnek a kollégiumi várólistára is.

**1. Fellebbezés:**

**A felvételi eljárás során elutasított hallgatóknak van lehetőségük a fellebbezéssel élni.** A fellebbezés leadására az elutasító határozat kiküldését követő 15 napban van lehetőség. A fellebbezés jogosságáról a Testnevelési Egyetem Felülbírálati Bizottsága dönt, az erről szóló értesítés a fellebbező hallgatók számára mind postai úton, mind a NEPTUN rendszeren keresztül megküldésre kerül.

**Fellebbezéssel akkor érdemes élni, ha a kollégiumi pályázata kapcsán elutasított hallgató:**
• az elektronikus UniPol rendszer működéséből fakadó problémával szembesült,
• az általa csatolt dokumentumok közül valamely nem került elfogadásra, így pontszámítási hiba történt.

Abban az esetben érdemes tehát fellebbezést benyújtani, ha a figyelmen kívül hagyott pontokat a kapott pontszámhoz hozzáadva, az adott felvételi kiírás során meghúzott ponthatárt a jelentkező eléri, ellenkező esetben a kérvény leadása nem célravezető.

A Felülbírálati Bizottságnak méltányossági jogköre nincs, így amennyiben nem történt eljárási hiba, nagy valószínűséggel a fellebbezés elutasításra fog kerülni.

**2. Várólistás jelentkezés:**

A várólistára mind a felvételt nem nyert elsős, mind a felsőbb éves hallgatók is jelentkezhetnek. Az időközben vagy tanév közben lemondott vagy megüresedett helyek folyamatosan kerülnek a várólistáról feltöltésre. A felvételt nyert hallgatókat minden esetben értesítik majd erről.

A Testnevelési Egyetem Térítés és Juttatási Szabályzatának 40.§ (16) bekezdése szerint a kollégiumi várólistára az elsőéves jelentkezési időszak lezárultát követően folyamatosan lehet jelentkezni. A várólistás kérvények véleményezése folyamatosan történik, így ezért a hiánypótlás lehetősége is folyamatos. Jelentkezőt a várólistáról nem lehet elutasítani, ezért a jelentkezés aktív marad mindaddig, amíg a hallgató felvételre nem kerül, vagy a szemeszter vizsgaidőszakának utolsó napjáig. A jelentkezést – igény esetén – a következő szemeszterben meg kell újítani. A várólistáról akkor történik felvétel, ha a Kollégiumban férőhely szabadul fel. A felvétel pontos idejéről és a felvett hallgatókról a Kollégiumi Bizottság az általános felvételi elvek alapján saját hatáskörben dönt. Amennyiben a kollégiumi férőhelyet várólistáról elnyert hallgató a kollégiumi elhelyezéséről írásban lemond, csak a következő jelentkezési időszakban pályázhat újra.

**A várólistára a következő e-mail címen keresztül lehet jelentkezni:** babszky.gergely@tf.hu